Minkavlerne må væbne sig med tålmodighed. Fødevareminister Rasmus Prehn siger på årsdagen for beslutningen om at aflive alle mink i Danmark, at det kommer til at trække ud med udbetalingen af den største del af erstatningen. - Det skyldes, at det med taksationskommissionen er et arbejde, der tager rigtig lang tid. Det kan gå op til tre år, siger Rasmus Prehn. Cirka to milliarder er udbetalt Der er afsat 19 milliarder kroner til erstatning til minkavlerne. Indtil nu er der udbetalt over to milliarder kroner. - Arbejdsløn, skinderstatning og turbobonus er vi færdig med at udbetale. Men for den store dels vedkommende er vi nødt til at have taksationskommissionen på banen. - For der må vi være helt sikre på, at vi udbetaler de rigtige beløb - at der ikke er nogle minkavlere, der bliver snydt. Eller vi kommer til at udbetale for mange penge til de forkerte, siger Rasmus Prehn.

Opsummering:
Der kan gå helt op til tre år, inden minkavlerne kan få den fulde erstatning udbetalt.